জল থইথই পুকুর কয়েকমাসেই শুকিয়ে কাঠ! কীভাবে পুকুরে ধরে রাখা যাবে জল? যাদবপুর বিশ্ববিদ্যালয়ের বিশেষজ্ঞদের সঙ্গে আলোচনা করছে পুরপ্রশাসন।
কলকাতা পুরসভার ৯৪ নম্বর ওয়ার্ডের অন্তর্গত গল্‌ফ গার্ডেন্সের বিপ্লবী ক্ষুদিরাম বসু পার্কে রয়েছে একটি পুকুর। সেটিকে ‘ভূতুড়ে’ পুকুর নামেই ডাকেন স্থানীয় বাসিন্দাদের একাংশ। কারণ, বর্ষাকালে জলে ভরা থাকে ওই পুকুর। কয়েকমাসের মধ্যেই দেখা যায়, জল উধাও। বেরিয়ে পড়েছে বালি। 
স্থানীয় বাসিন্দা বাপি নন্দী বলেন, ‘‘ক্ষুদিরাম বসু পার্কের পুকুরে এই সমস্যা অনেকদিনের। পুকুরটিতে জল থাকে না। শুনেছি বিষয়টি নিয়ে পুর প্রশাসন নানা স্তরে আলোচনা করছে।’’
স্থানীয় কাউন্সিলর অর্চনা সেনগুপ্তের কথায়, ‘‘বিপ্লবী ক্ষুদিরাম বসু পার্কে কীভাবে জল ধরে রাখা যায় তা নিয়ে পুরসভার ইঞ্জিনিয়ারেরা আলোচনা করেছেন। সমস্যার সমাধানে আমরা যাদবপুর বিশ্ববিদ্যালয়ের বিশেষজ্ঞদের সাহায্য নিচ্ছি।’’ পুরসভার মেয়র পারিষদ (উদ্যান) দেবাশিস কুমারের প্রতিক্রিয়া, ‘‘জল শুকিয়ে গিয়ে বারেবারে সামনে আসছে বালি। আমরা আশা করছি যাদবপুর বিশ্ববিদ্যালয়ের বিশেষজ্ঞদের সাহায্যে সমস্যার সমাধান হবে।’’
কেন এভাবে কয়েকমাসের মধ্যেই পুকুরে জল শুকিয়ে যাচ্ছে? 
নদী বিশেষজ্ঞ কল্যাণ রুদ্রের কথায়, ‘‘ভূগর্ভস্থ জল দ্রুত নীচে নেমে যাচ্ছে। সেই তুলনায় জল মাটির নীচে ঢুকছে না। সাধারণভাবে দেখা যায়, চারপাশে বড় আবাসন থাকলে পুকুর বা কোনও জলাশয়ের জল শুকিয়ে যায়। তবে এক্ষেত্রে কী হচ্ছে তা না দেখে বলা সম্ভব নয়।’’
জলাশয়কে কেন্দ্র করে সৌন্দর্যায়ন প্রকল্প করছে কলকাতা পুরসভা। পুকুরের পাড়ে বসানো হয়েছে গাছ। সবই রয়েছে। নেই শুধু জল। 
যদিও ওই পুকুরই বর্ষাকালে আশীর্বাদ হয়ে দেখা দেয়। স্থানীয় বাসিন্দাদের একাংশ জানিয়েছেন, বর্ষাকালে এলাকার কিছু জায়গায় জল জমে যায়। তখন পুরসভা ওই এলাকা থেকে পাম্পের মাধ্যমে জল ফেলে ক্ষুদিরাম বসু পার্কের পুকুরে। তারপর বর্ষাকাল কেটে গেলেই জল ভ্যানিশ। 
দেবু মিত্র নামে স্থানীয় এক বাসিন্দা বলেন, ‘‘এখানে পুকুরের দ্বৈত ভূমিকা। বর্ষায় মান বাঁচায়। আর বছরের অন্য সময়ে সাজানো পার্কের সৌন্দর্যের নম্বর কাটছে শুকিয়ে যাওয়া পুকুর।’’